പാറശ്ശാലയില് കിണര് കുഴിക്കുകയായിരുന്ന തൊഴിലാളിയെ കല്ലിട്ട് കൊല്ലാന് ശ്രമം തിരുവനന്തപുരം പാറശ്ശാലയില് കിണര് കുഴിക്കുകയായിരുന്ന തൊഴിലാളിയുടെ തലയില് കല്ലിട്ട് കൊല്ലാന് ശ്രമിച്ചതായി പരാതി. പരിക്കേറ്റ ഉദയന്കുളങ്ങര സ്വദേശി സാബു എന്ന ഷൈന് കുമാറിനെ നെയ്യാറ്റിന്കര ആശുപത്രിയില് പ്രവേശിപ്പിച്ചു. ഇയാളുടെ സുഹൃത്തായ ബിനു കല്ലെടുത്തിട്ടു എന്നാണ് ആരോപണം . ഫയര്ഫോഴ്സ് എത്തിയാണ് സാബുവിനെ രക്ഷിച്ചത്. ഇന്ന് രാവിലെ എട്ട് മണിയോടെയാണ് സംഭവം. വിജയകുമാര് എന്നയാളുടെ ഉടമസ്ഥതയിലുള്ള കിണറിലായിരുന്നു ഷൈന്കുമാര് ജോലി ചെയ്തിരുന്നത്. ഈ സമയത്ത് ഷൈനിന്റെ സുഹൃത്തായ ബിനു 30 അടിയോളം താഴ്ചയുള്ള കിണറ്റിലേക്ക് കല്ലെടുത്തിട്ട് ഓടി രക്ഷപ്പെട്ടു എന്നാണ് പരാതി. സാബുവും ബിനുവും നേരത്തെ ഒരുമിച്ച് ജോലി ചെയ്യുന്നവരായിരുന്നു. കൂലിത്തര്ക്കവുമായി ബന്ധപ്പെട്ട പ്രശ്നമാണ് പ്രകോപനത്തിന് പിന്നിലെന്നാണ് പൊലീസില് നിന്ന് ലഭിക്കുന്ന പ്രാഥമിക വിവരം. ബിനുവിന് തന്നോട് മുന് കാല വൈരാഗ്യമുണ്ടെന്നും തന്നെ കൊല്ലാന് ശ്രമിച്ചതാണെന്നും പരിക്കേറ്റ സാബു പറഞ്ഞു. കഴിഞ്ഞ ദിവസം കൂലിത്തര്ക്കവുമായി ബന്ധപ്പെട്ട് ഇരുവരും വാക്കുതര്ക്കത്തിലേര്പ്പെട്ടിരുന്നു. സാബുവിന്റെ തോളിനാണ് പരിക്കേറ്റത്. പരിക്ക് ഗുരുതരമല്ല. സാബുവിന്റെ നിലവിളി കേട്ട് ഓടിക്കൂടിയ നാട്ടുകാരാണ് ഫയര്ഫോഴ്സിനെ വിവരം അറിയിച്ചത്. അതേസമയം ബിനു ഒളിവില് പോയതായാണ് സൂചന. ഇയാള്ക്കായി പൊലീസ് തിരച്ചില് ആരംഭിച്ചു.